Jacob Bjerregaard (S), 2012-02-24:
Der skal ikke være nogen tvivl om, at Socialdemokratiet tager skarpt afstand fra ideen om, at der skal gælde en særlig retstilstand for udvalgte grupper eller boligområder.
Dansk lovgivning skal selvfølgelig følges overalt i Danmark.
Hvis en borger forbryder sig mod loven, gælder der lige vilkår for alle.
Sådan skal det være, og derfor er det naturligvis også vores klare opfattelse, at eventuelle forsøg på at indføre parallelle retstilstande skal modvirkes.
Vender vi os mod Dansk Folkepartis forslag om at kriminalisere adfærd, der udspringer af en parallel retsopfattelse, ser Socialdemokratiet da grundlæggende også med sympati på ønsket om, at der skal gælde en og samme retstilstand for alle.
Det er vigtigt at slå fast, at udgangspunktet for straffelovgivningen er og skal være, om en borger foretager en ulovlig handling eller ej.
Af bemærkningerne til forslaget fremgår en række eksempler på, hvad Dansk Folkeparti ønsker at kriminalisere.
Det gælder f.eks. for familiemedlemmer, imamer eller ægtemænd.
Jeg vil gerne understrege, at alle borgere i det her land skal efterleve myndighedernes afgørelse, og det gælder, uanset om man er imam, ingeniør, ægtemand eller enlig.
Socialdemokratiet har ingen sympati for enkeltpersoner eller grupperinger, der ønsker at afskaffe den demokratiske lovgivningsproces eller tage loven i egen hånd, men vi skal ikke begynde at straffe folk på grund af politiske eller religiøse overbevisninger, uanset hvor formørkede de måtte være, ikke blot fordi det er grundlovsstridigt, men først og fremmest fordi det nu engang er den enkelte borgers handlinger, som det kommer an på.
I forbindelse med forhold, som det er værd at notere sig, siger SFI også i en nyere undersøgelse, at der ikke eksisterer egentlige parallelle retssamfund i Danmark, hvor dansk lovgivning ikke gælder.
Men det betyder ikke, at der ikke er problemer, og der er det vigtigt at vi har proportionerne på plads.
Dansk Folkeparti foreslår konkret, at Folketinget pålægger regeringen at nedsætte en permanent tværministeriel arbejdsgruppe, der skal følge udviklingen i adfærd, der udspringer af en parallel retsopfattelse.
I den forbindelse skal det nævnes, at der med aftalen om udmøntning af satspuljen for 2012, hvor også Dansk Folkeparti er med, er afsat 6 mio. kr. til en kortlægning af ekstremisme og antidemokratiske grupperinger.
Disse fænomener må siges at være nært beslægtede med handlinger, der bygger på parallelle retsopfattelser.
Endelig skal det bemærkes, at det er mit klare indtryk, at regeringen allerede i dag er i gang med at følge problemerne meget tæt.
Forebyggelse er vigtigt, og det er derfor, at vi sammen med de partier, der står bag udmøntningen af satspuljen, har afsat 2 mio. kr. hvert år i de næste år til at understøtte rollemodeller og forældrenetværk som metoder til at forebygge ekstremisme og polarisering.
Forebyggelse kan ikke stå alene.
Kriminel adfærd skal bekæmpes, og derfor skal der også en politimæssig indsats til.
Det gælder bl.a. i de udsatte boligområder.
Alle borgere har et lige stort retskrav på en tryg tilværelse i deres eget hjem og nærområde.
Derfor blev der også med finanslovaftalen om politiets og anklagemyndighedens økonomi afsat ressourcer til en styrket politiindsats i særlig udsatte boligområder og en ny indsats rettet mod bande- og rockermiljøets rekrutteringsbaser i de særlig udsatte boligområder.
Der har desværre i mange år, også da Dansk Folkeparti bestemte over dansk udlændingepolitik, været udfordringer med religiøse vielser uden borgerlig gyldighed.
Derfor har regeringen nedsat en arbejdsgruppe, der er i færd med at levere anbefalinger til at løse disse udfordringer.
Så lad mig slå fast, at Socialdemokratiet ønsker at forebygge og bekæmpe radikalisering og parallelsamfund.
Det fremgår meget klart af de prioriteringer, som vi har foretaget, og på den baggrund kan Socialdemokratiet ikke støtte forslaget.